b'\n_START_ARTICLE_\nVM i fotball 2014 \xe2\x80\x93 Gruppe D\n_START_PARAGRAPH_\nGruppe D i VM i fotball 2014 bestod av Uruguay, Costa Rica, England og Italia. Dette var den eneste gruppen i dette mesterskapet som bestod av flere tidligere verdensmestere. Siden det var tre tidligere verdensmestere i denne gruppen, i form av Uruguay, England og Italia, betydde det at minst ett av disse lagene ville bli sl\xc3\xa5tt ut i gruppespillet. Av samme grunn ble gruppe D av mange betraktet som \xc2\xabd\xc3\xb8dens gruppe\xc2\xbb sammen med gruppe B og G. Kampene i gruppe D ble spilt mellom 14. og 24. juni 2014._NEWLINE_Gruppespillet endte med at Costa Rica og Uruguay tok seg videre til sluttspillet, mens Italia og England ble sl\xc3\xa5tt ut etter \xc3\xa5 ha tapt to kamper hver. F\xc3\xb8r mesterskapet ble Costa Rica ansett for \xc3\xa5 v\xc3\xa6re det svakeste laget i gruppen, og man forventet at det skulle ryke ut sammen med en av de tidligere verdensmestrene. Laget overrasket imidlertid sterkt ved \xc3\xa5 vinne de to f\xc3\xb8rste kampene mot henholdsvis Uruguay og Italia, som sikret costaricansk avansement til \xc3\xa5ttendedelsfinale._NEWLINE_Vinneren av gruppe D (Costa Rica) m\xc3\xb8tte toeren i gruppe C (Hellas) i \xc3\xa5ttendedelsfinalen som ble spilt 29. juni, mens toeren i gruppe D (Uruguay) m\xc3\xb8tte vinneren av gruppe C (Colombia) i \xc3\xa5ttendedelsfinalen som ble spilt 28. juni.'